**Nota informativă**

**la proiectul Hotărârii Guvernului cu privire la modificarea și completarea Hotărîrii Guvernului nr. 196 din 25 martie 2011 pentru aprobarea Regulamentului sanitar privind mențiunile nutriționale și de sănătate înscrise pe produsele alimentare**

**Condiţiile ce au impus elaborarea proiectului hotărârii de Guvern:**

Proiectul Hotărârii Guvernului cu privire la modificarea și completarea Hotărîrii Guvernului nr. 196 din 25 martie 2011 pentru aprobarea Regulamentului sanitar privind mențiunile nutriționale și de sănătate înscrise pe produsele alimentare este elaborat în temeiul prevederilor art. 6 din Legea nr.10-XVI din 10 februarie 2009 privind supravegherea de stat a sănătăţii publice (Monitorul Oficial al Republicii Moldova, 2009, nr.67, art.183), art. 5 alin. (2) şi art. 9 alin. (1) și (7) din Legea nr.78-XV din 18 martie 2004 privind produsele alimentare (Monitorul Oficial al Republicii Moldova, 2004, nr.83-87, art.431).

La etapa de implementare a Regulamentului sanitar privind mențiunile nutriționale și de sănătate înscrise pe produsele alimentare, aprobat prin Hotărârea Guvernului nr. 196 din 2011, a apărut necesitatea de a-l completa cu prevederile Deciziei de punere în aplicare 2013/63/UE a Comisiei din 24 ianuarie 2013 de adoptare a unor orientări privind punerea în aplicare a condițiilor specifice pentru mențiunile de sănătate prevăzute la articolul 10 din Regulamentul (CE) nr. 1924/2006 al Parlamentului European și al Consiliului, care vine cu detalii la implementarea prevederilor capitolelor II și IV al Regulamentului sanitar vizat.

Proiectul, concomitent, transpune Regulamentul UE nr. 1047/2012 al Comisiei din 8 noiembrie 2012 de modificare a Regulamentului (CE) nr. 1924/2006 în ceea ce privește lista mențiunilor nutriționale.

**Gradul de compatibilitate al proiectului de act normativ cu reglementările legislaţiei comunitare**

În perioada de pre - aderare la UE și de ajustare a cadrului normativ comunitar la cel național, este necesară preluarea completărilor suplimentare la Regulamentul (CE) de bază nr. 1924/2006 al Parlamentului European și al Consiliului din 20 decembrie 2006. Acest proces este unul continuu și absolut necesar pentru integrarea cadrului normativ în vigoare.

Astfel, la Regulamentul sanitar privind mențiunile nutriționale și de sănătate înscrise pe produsele alimentare, (care transpune prevederile Regulamentului (CE) nr. 1924/2006 al Parlamentului European și al Consiliului din 20 decembrie 2006 privind mențiunile nutriționale și de sănătate înscrise pe produsele alimentare (Jurnalul Oficial a Uniunii Europene L 404/9 din 30 decembrie 2006)), se propun completări prevăzute de Regulamentul UE nr. 1047/2012 al Comisiei din 8 noiembrie 2012 de modificare a Regulamentului (CE) nr. 1924/2006 în ceea ce privește lista mențiunilor nutriționale, în vederea mențiunilor nutriționale ale sării, grăsimilor saturate și a zaharurilor.

Concomitent, proiectul transpune și Decizia de punere în aplicare 2013/63/UE a Comisiei din 24 ianuarie 2013 de adoptare a unor orientări privind punerea în aplicare a condițiilor specifice pentru mențiunile de sănătate prevăzute la articolul 10 din Regulamentul (CE) nr. 1924/2006 al Parlamentului European și al Consiliului.

Elaborarea proiectului vizat este parte componentă a Planului național pentru implementarea Acordului de asociere Uniunea Europeană – Republica Moldova in perioada 2017-2019, aprobat prin Hotărîrea Guvernului nr.1472 din 30.12.2016 (pag. 236).

**Principalele prevederi ale proiectului, locul în sistemul de acte normative:**

Prezentul proiect are drept scop stabilirea condițiilor identice de funcționare a pieței interne la produsele alimentare și conformarea producătorilor la cerințele stabilite.

Astfel, în conformitate cu pct. 19 din Regulamentul sanitar privind mențiunile nutriționale și de sănătate înscrise pe produsele alimentare, aprobat prin Hotărîrea Guvernului nr. 196 din 25 martie 2011, se admite înscrierea mențiunilor nutriționale pe produsele alimentare, numai dacă acestea sunt enumerate în anexă la Regulamentul respectiv, care stabilește și condițiile de utilizare al acestora.

Proiectul respectiv propune completarea Anexei existente, care devine Anexa nr. 1 la Regulamentul sanitar privind mențiunile nutriționale și de sănătate înscrise pe produsele alimentare, cu mențiuni noi cu referire la sare, grăsimile saturate și acizii grași trans și zaharurile în cadrul transpunerii Regulamentului UE nr. 1047/2012 al Comisiei din 8 noiembrie 2012 de modificare a Regulamentului (CE) nr. 1924/2006 în ceea ce privește lista mențiunilor nutriționale.

*Sarea* în industria alimentară se utilizează drept conservant și ameliorator de gust. Odată cu dezvoltarea tehnologiilor noi și cu acceptarea generală a recomandărilor științifice privind utilizarea sării, producătorii depun eforturi să fabrice tot mai multe produse fără a adăuga sare. Având în vedere că astfel de inovații prezintă interes sporit și sunt solicitate tot mai des de către populație, producătorii urmează să informeze consumatorii referitor la toate aspectele procesului de producție.

Procedura tehnologică și respectiv mențiunile aplicate, se admit doar pentru produsele alimentare care au în mod natural un conținut mic de sodiu, sau altfel spus „*numai dacă produsul nu conține adaos de sodiu/sare sau orice alt ingredient care conține adaos de sodiu/sare și produsul nu conține mai mult de 0,12 g sodiu sau valoarea echivalentă pentru sare, per 100 g sau 100 ml”.*

Datele științifice demonstrează, că substituirea *grăsimilor saturate prin acizi grași trans* nu este benefică pentru sănătate. Reducerea grăsimilor saturate este utilă doar când acestea nu sunt substituite sau în sunt substituite doar prin grăsimi nesaturate. Astfel, condițiile de utilizare a mențiunii nutriționale referitoare la reducerea grăsimilor saturate se admite, doar dacă se evită înlocuirea lor cu acizi grași trans.

Reducerea *zaharurilor* în condițiile actuale, se admite a fi menționată chiar și atunci când zaharurile sunt substituite prin grăsimi, ceea ce duce la obținerea unor produse reformulate cu valoare energetică mai mare. Mențiunea privind reducerea cantității de zaharuri este permisă numai atunci când aportul energetic al alimentului nu crește după reformulare.

Aceasta este necesar pentru a aduce la cunoștința consumatorilor informații veridice privind conținutul nutrimentelor în produsele alimentare respective și atenționarea asupra conținutului redus de sare, grăsimi saturate și a zaharuri, promovate într-o alimentație echilibrată.

Concomitent, în proiectul vizat se propune o Instrucțiune într-o anexă nouă –Anexa 2 la Regulamentul sanitar în vigoare, care specifică unele detalii la aplicarea practică a Capitolelor II și IV al Regulamentului sanitar menționat cu privire la cerințele generale și cele specifice pentru sănătate plasate pe produsele alimentare, aprobat prin Hotărîrea Guvernului nr. 196 din 25 martie 201, care transpune Decizia de punere în aplicare 2013/63/UE a Comisiei din 24 ianuarie 2013 de adoptare a unor orientări privind punerea în aplicare a condițiilor specifice pentru mențiunile de sănătate prevăzute la articolul 10 din Regulamentul (CE) nr. 1924/2006 al Parlamentului European și al Consiliului.

Prevederile Instrucțiunii sunt necesare pentru stabilirea unei clarități și excluderea interpretării eronate a prevederilor Regulamentului sanitar menționat referitor la cerințele generale și cele specifice ale mențiunilor pentru sănătate plasate pe produsele alimentare, în mod special al cerințelor specifice față de mențiunile de sănătate normate de articolele 22 și 23.

Instrucțiunea vizată cuprinde 4 compartimente:

1. *Dispoziții introductive (generale*), care clarifică unele detalii la noțiunile cu referire la mențiunile de sănătate și utilizarea lor practică,

2. *Interzicerea mențiunilor de sănătate neaprobate și a celor, utilizarea cărora nu este conformă cu Capitolele II și IV al Regulamentului sanitar* prevăd condițiile restricționării aplicării mențiunilor de sănătate,

3. *Informații obligatorii care însoțesc mențiunile de sănătate aprobate*, conține explicații pentru aplicarea conformă a informațiilor furnizate consumatorilor cu referire la sănătate, condițiile utilizării în procesul etichetării, prezentării și promovării produselor alimentare, și

4. *Beneficiile generale, nespecifice cu referire la sănătate, prevăzute la pct. 23 al Regulamentului sanitar* în vigoare, enumeră cerințele specifice (nu prea generale) față de mesajele optimale, plasate pe produsele alimentare cu referire la indicarea beneficiului și a impactului consumului acestor produse.

Urmare aprobării acestui proiect va spori gradul de protecție a consumatorilor. Astfel, consumatorii vor putea alege produsele alimentare plasate pe piață, inclusiv cele importate, în conformitate cu cerințele stabilite cu referire la siguranța și etichetarea cu mențiunile de sănătate corespunzătoare.

**Fundamentarea economico - financiară.**

In procesul implementării prezentei Hotărâri de Guvern costuri suplimentare, altele decît cele prevăzute de mijloacele bugetului de stat legate de elaborarea şi implementarea lui nu sunt necesare.

Producătorii și agenții economici de depozitare, import-export a produselor alimentare, la etapa de ambalare și etichetare nu vor suporta cheltuieli suplimentare pentru plasarea produselor respective pe piață, doar că aceștia se vor ghida de Lista mențiunilor în cauză pentru includerea corectă a mesajelor mențiunilor de sănătate corespunzătoare.

**Elaboratorii proiectului.**

La elaborarea proiectului hotărârii Guvernului a fost implicat grupul de lucru ministerial. Proiectul urmează a fi remis pentru avizare organelor centrale de specialitate ale administraţiei publice centrale și plasat pentru dezbateri publice pe site-ul www.particip.gov.md. Acesta va fi consultat cu reprezentanții producătorilor, operatorilor economici de depozitare, import-export de produse alimentare și a societății civile.

Propunerile recepționate vor fi luate în considerație la definitivarea proiectului de act normativ.

***Rezultatele scontate***

Aprobarea prezentului proiect de act normativ va contribui la stabilirea unor mențiuni de sănătate suplimentare cu reglementarea aplicării lor corecte de către producători și agenții economici din sectorul alimentar.

Impactul proiectului constă în sporirea gradului de informare și conștientizare a populației în vederea examinării alimentelor înainte de consumul acestora în favoarea celor cu cel mai potrivit conținut pentru o alimentație echilibrată. Astfel, consumatorii vor putea alege produsele alimentare plasate pe piața, inclusiv cele importate, în conformitate cu cerințele stabilite cu referire la siguranța produselor alimentare și etichetarea lor, inclusiv cu plasarea conformă a mențiunilor de sănătate corespunzătoare.

**Ministru Stela GRIGORAȘ**